CELEX: 32018D2030
Language: ro
Date: 2018-12-19 00:00:00
Title: Decizia de punere în aplicare (UE) 2018/2030 a Comisiei din 19 decembrie 2018 de stabilire, pentru o perioadă limitată, a echivalenței cadrului de reglementare aplicabil depozitarilor centrali de titluri de valoare din Regatul Unit al Marii Britanii și Irlandei de Nord, în conformitate cu Regulamentul (UE) nr. 909/2014 al Parlamentului European și al Consiliului

20.12.2018   
               
               
                  RO
               
               
                  Jurnalul Oficial al Uniunii Europene
               
               
                  L 325/47
               
            
         DECIZIA DE PUNERE ÎN APLICARE (UE) 2018/2030 A COMISIEI
         din 19 decembrie 2018
         de stabilire, pentru o perioadă limitată, a echivalenței cadrului de reglementare aplicabil depozitarilor centrali de titluri de valoare din Regatul Unit al Marii Britanii și Irlandei de Nord, în conformitate cu Regulamentul (UE) nr. 909/2014 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 909/2014 al Parlamentului European și al Consiliului din 23 iulie 2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare și de modificare a Directivelor 98/26/CE și 2014/65/UE și a Regulamentului (UE) nr. 236/2012 (1), în special articolul 25 alineatul (9),
         întrucât:
         
                     (1)
                  
                  
                     La 29 martie 2017, Regatul Unit al Marii Britanii și Irlandei de Nord („Regatul Unit”) a transmis notificarea intenției sale de a se retrage din Uniune în temeiul articolului 50 din Tratatul privind Uniunea Europeană. Tratatele nu se vor mai aplica Regatului Unit de la data intrării în vigoare a unui acord de retragere sau, în lipsa încheierii unui acord, la doi ani după respectiva notificare, și anume începând cu data de 30 martie 2019, cu excepția cazului în care Consiliul European, în acord cu Regatul Unit, decide în unanimitate să extindă această perioadă.
                  
               
                     (2)
                  
                  
                     Astfel cum s-a anunțat în Comunicarea Comisiei din 13 noiembrie 2018 intitulată „Pregătiri pentru retragerea Regatului Unit din Uniunea Europeană la 30 martie 2019: un plan de contingență” (2) („planul de contingență”), retragerea fără un acord poate implica riscuri în privința anumitor servicii furnizate operatorilor din Uniune de către depozitarii centrali de titluri de valoare („CSD”) care au fost deja autorizați în Regatul Unit („CSD din Regatul Unit”) și care nu pot fi înlocuiți pe termen scurt. Pentru a preveni astfel de riscuri, se justifică și este în interesul Uniunii și al statelor sale membre să asigure, pentru o perioadă limitată de timp, posibilitatea continuării furnizării de servicii în Uniune și după data de 29 martie 2019 de către CSD din Regatul Unit.
                  
               
                     (3)
                  
                  
                     CSD sunt esențiali pentru piețele financiare. Înregistrarea titlurilor de valoare într-un sistem de înscriere în cont („servicii notariale”) și administrarea conturilor de titluri de valoare la nivelul cel mai înalt („servicii de administrare centralizată”) sporesc transparența și oferă protecție investitorilor, deoarece asigură integritatea emisiunii și previn duplicarea sau reducerea nejustificată a titlurilor de valoare. De asemenea, CSD gestionează sisteme de decontare a titlurilor de valoare, care asigură faptul că tranzacțiile cu titluri de valoare sunt decontate corect și în timp util. Aceste funcții sunt cruciale în procesul de compensare și de decontare post-tranzacționare și, ca atare, sunt esențiale pentru stabilitatea financiară a Uniunii și a statelor sale membre. Sistemele de decontare a titlurilor de valoare sunt esențiale și pentru politica monetară, întrucât sunt strâns implicate în constituirea de garanții în cadrul operațiunilor de politică monetară. În plus, participanții la piață din Irlanda se bazează pe serviciile oferite de un CSD din Regatul Unit în ceea ce privește titlurile de valoare emise de societăți comerciale și fondurile tranzacționate la bursă, care sunt constituite în temeiul dreptului intern al Irlandei.
                  
               
                     (4)
                  
                  
                     Începând cu 30 martie 2019, CSD din Regatul Unit vor fi „CSD din țări terțe” și, ca atare, pot furniza servicii notariale și servicii de administrare centralizată în raport cu instrumentele financiare constituite în temeiul dreptului unui stat membru numai dacă sunt recunoscute de către Autoritatea Europeană pentru Valori Mobiliare și Piețe („ESMA”) în conformitate cu articolul 25 din Regulamentul (UE) nr. 909/2014. În absența recunoașterii CSD din Regatul Unit, emitenții din Uniune nu pot utiliza CSD din Regatul Unit pentru a înregistra valorile mobiliare constituite în temeiul legislației respective prin înscriere în cont la un CSD, conform dispozițiilor prevăzute la articolul 3 din Regulamentul (UE) nr. 909/2014. Această situație poate genera dificultăți temporare în ceea ce privește îndeplinirea obligațiilor legale de către emitenți. Astfel cum s-a anunțat în planul de contingență, este, așadar, necesar ca, în această situație excepțională, să se stabilească echivalența dispozițiilor juridice și a mecanismelor de supraveghere care reglementează CSD din Regatul Unit, pentru o perioadă de timp strict limitată și în condiții specifice, astfel încât respectivele CSD să poată continua să furnizeze servicii notariale și de administrare în Uniune.
                  
               
                     (5)
                  
                  
                     În conformitate cu articolul 25 alineatul (9) din Regulamentul (UE) nr. 909/2014, trebuie să fie îndeplinite trei condiții pentru a stabili echivalența dintre dispozițiile juridice și mecanismele de supraveghere ale unei țări terțe cu privire la CSD autorizate în țara respectivă și cele prevăzute în regulamentul menționat anterior.
                  
               
                     (6)
                  
                  
                     În primul rând, dispozițiile juridice și mecanismele de supraveghere ale unei țări terțe trebuie să garanteze că CSD din acea țară terță respectă anumite cerințe obligatorii din punct de vedere juridic care sunt, în fapt, echivalente cu cerințele stabilite în Regulamentul (UE) nr. 909/2014. Până la 29 martie 2019, CSD din Regatul Unit trebuie să respecte cerințele prevăzute în Regulamentul (UE) nr. 909/2014. Ca parte a European Union (Withdrawal) Act 2018 [Actul din 2018 privind Uniunea Europeană (notificarea privind retragerea)], Regatul Unit a încorporat la 26 iunie 2018 dispozițiile Regulamentului (UE) nr. 909/2014 în dreptul său intern, cu efect de la data retragerii Regatului Unit din Uniune.
                  
               
                     (7)
                  
                  
                     În al doilea rând, dispozițiile juridice și mecanismele de supraveghere ale țării terțe trebuie să garanteze că CSD stabilite în țara terță respectivă fac, în permanență, obiectul unei supravegheri și al unui control eficace, precum și al asigurării respectării normelor. Până la 29 martie 2019, CSD din Regatul Unit se află sub supravegherea Băncii Angliei, astfel cum se prevede în dreptul intern al Regatului Unit în conformitate cu Regulamentul (UE) nr. 909/2014. Ca parte a încorporării Regulamentului (UE) nr. 909/2014 în dreptul intern al Regatului Unit, Banca Angliei rămâne responsabilă pentru supravegherea CSD, iar competențele sale în materie de supraveghere, de control și de asigurare a respectării normelor în ceea ce privește CSD vor rămâne, în esență, neschimbate.
                  
               
                     (8)
                  
                  
                     În al treilea rând, cadrul juridic al țării terțe trebuie să prevadă un sistem echivalent eficace pentru recunoașterea CSD autorizate conform regimurilor juridice ale țărilor terțe. Aceasta se asigură prin încorporarea în dreptul intern al Regatului Unit a sistemului de echivalență prevăzut la articolul 25 din Regulamentul (UE) nr. 909/2014.
                  
               
                     (9)
                  
                  
                     Comisia concluzionează că dispozițiile juridice și mecanismele de supraveghere ale Regatului Unit aplicabile CSD din Regatul Unit în ziua următoare datei retragerii sale din Uniune îndeplinesc condițiile prevăzute la articolul 25 alineatul (9) din Regulamentul (UE) nr. 909/2014.
                  
               
                     (10)
                  
                  
                     Cu toate acestea, prezenta decizie se bazează pe dispozițiile juridice și pe mecanismele de supraveghere aplicabile CSD din Regatul Unit în ziua următoare datei retragerii Regatului Unit din Uniune. Respectivele dispoziții juridice și mecanisme de supraveghere ar trebui să fie considerate echivalente numai în cazul în care cerințele aplicabile CSD din dreptul intern al Regatului Unit sunt menținute și continuă să fie efectiv aplicate și respectate în permanență. Prin urmare, eficacitatea schimbului de informații și a coordonării activităților de supraveghere între ESMA și Banca Angliei reprezintă, așadar, o condiție esențială pentru ca determinarea echivalenței să poată fi menținută.
                  
               
                     (11)
                  
                  
                     Acest schimb de informații necesită încheierea unor acorduri de cooperare cuprinzătoare și eficace în conformitate cu articolul 25 alineatul (10) din Regulamentul (UE) nr. 909/2014. Aceste acorduri de cooperare ar trebui, de asemenea, să prevadă posibilitatea de a împărtăși toate informațiile relevante autorităților menționate la articolul 25 alineatul (5) din Regulamentul (UE) nr. 909/2014, inclusiv Băncii Centrale Europene și celorlalți membri ai Sistemului European al Băncilor Centrale, în scopul consultării autorităților respective cu privire la statutul recunoscut al CSD din Regatul Unit sau în cazul în care aceste informații sunt necesare pentru ca autoritățile respective să își îndeplinească sarcinile de supraveghere.
                  
               
                     (12)
                  
                  
                     În eventualitatea situației excepționale de retragere a Regatului Unit din Uniune în absența unui acord și dată fiind importanța CSD din Regatul Unit pentru participanții la piață din Uniune, acordurile de cooperare stabilite în temeiul articolului 25 alineatul (10) din Regulamentul (UE) nr. 909/2014 trebuie să asigure accesul nemijlocit și permanent al ESMA la toate informațiile solicitate de aceasta. Informațiile respective cuprind informațiile care permit evaluarea oricăror riscuri semnificative prezentate de CSD din Regatul Unit, în mod direct sau indirect, la adresa Uniunii sau a statelor sale membre, dar nu se limitează la acestea. Prin urmare, acordurile de cooperare ar trebui să specifice mecanismul aplicat pentru schimbul de informații dintre ESMA, autoritățile competente ale statelor membre în care un CSD are o sucursală sau furnizează servicii de tip CSD („statul membru gazdă”) și Banca Angliei, inclusiv accesul la toate informațiile privind CSD din Regatul Unit solicitate de ESMA, în special accesul la informațiile solicitate de autoritatea competentă din statul membru gazdă în cazurile menționate la articolul 25 alineatul (7) din Regulamentul (UE) nr. 909/2014 cu privire la raportarea periodică referitoare la activitățile desfășurate de CSD din Regatul Unit în statul membru gazdă, comunicarea identității emitenților și a participanților la sistemul de decontare a titlurilor de valoare gestionat de CSD din Regatul Unit sau a oricărei alte informații relevante privind activitățile desfășurate de CSD din Regatul Unit în statul membru gazdă, precum și notificarea promptă a ESMA cu privire la orice evoluție referitoare la CSD din Regatul Unit care ar putea afecta politica monetară din Uniune și cu privire la orice modificare a dispozițiilor juridice și a mecanismelor de supraveghere aplicabile CSD din Regatul Unit, mecanismul de notificare imediată a ESMA în cazul în care Banca Angliei constată încălcarea de către un CSD pe care îl supraveghează a condițiilor de autorizare sau a altor acte legislative aplicabile, precum și procedurile referitoare la coordonarea activităților de supraveghere, inclusiv, după caz, inspecțiile la fața locului.
                  
               
                     (13)
                  
                  
                     Comisia, în cooperare cu ESMA, va monitoriza orice modificare introdusă în cadrul dispozițiilor juridice și al mecanismelor de supraveghere care afectează CSD din Regatul Unit, evoluția pieței, precum și eficacitatea cooperării în materie de supraveghere, inclusiv schimbul prompt de informații între ESMA și Banca Angliei. Comisia ar putea efectua o revizuire în orice moment, în cazul în care evoluții relevante impun reevaluarea de către Comisie a echivalenței acordate prin prezenta decizie, inclusiv în cazul în care condițiile acordurilor de cooperare încheiate între ESMA și Banca Angliei nu sunt respectate sau nu permit o evaluare eficace a riscului pe care CSD din Regatul Unit îl reprezintă pentru Uniune sau pentru statele sale membre.
                  
               
                     (14)
                  
                  
                     Având în vedere incertitudinile care planează asupra relației viitoare dintre Regatul Unit și Uniune, precum și potențialul impact al acestora asupra stabilității financiare a Uniunii și a statelor sale membre și asupra integrității pieței unice, prezenta decizie ar trebui să expire la 30 martie 2021. Prin urmare, evaluarea cuprinsă în prezenta decizie nu aduce atingere niciunei evaluări viitoare a dispozițiilor juridice și a mecanismelor de supraveghere ale Regatului Unit aplicabile CSD și, ca atare, nu ar trebui să fie invocată în alt scop decât cel al prezentei decizii.
                  
               
                     (15)
                  
                  
                     Prezenta decizie ar trebui să intre în vigoare în regim de urgență și ar trebui să se aplice numai din ziua următoare celei în care tratatele încetează să se mai aplice Regatului Unit și în Regatul Unit, cu excepția cazului în care un acord de retragere încheiat cu Regatul Unit ar intra în vigoare până la data respectivă sau în cazul în care perioada de doi ani menționată la articolul 50 alineatul (3) din Tratatul privind Uniunea Europeană ar fi prelungită.
                  
               
                     (16)
                  
                  
                     Măsurile prevăzute în prezenta decizie sunt conforme cu avizul Comitetului european pentru valori mobiliare,
                  
               ADOPTĂ PREZENTA DECIZIE:
         
            Articolul 1
            În sensul articolului 25 din Regulamentul (UE) nr. 909/2014, dispozițiile juridice și mecanismele de supraveghere ale Regatului Unit al Marii Britanii și Irlandei de Nord aplicabile depozitarilor centrali de titluri de valoare deja stabiliți și autorizați în Regatul Unit al Marii Britanii și Irlandei de Nord, care cuprind Financial Services and Markets Act 2000 și European Union (Withdrawal) Act 2018, sunt considerate a fi echivalente cu cerințele prevăzute în Regulamentul (UE) nr. 909/2014.
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            Aceasta se aplică de la data următoare celei în care tratatele încetează să se mai aplice Regatului Unit și în Regatul Unit în temeiul articolului 50 alineatul (3) din Tratatul privind Uniunea Europeană.
            Cu toate acestea, prezenta decizie nu se aplică în niciunul dintre cazurile următoare:
            
                        (a)
                     
                     
                        un acord de retragere încheiat cu Regatul Unit al Marii Britanii și Irlandei de Nord în conformitate cu articolul 50 alineatul (2) din Tratatul privind Uniunea Europeană a intrat în vigoare până la acea dată;
                     
                  
                        (b)
                     
                     
                        s-a decis prelungirea perioadei de doi ani menționată la articolul 50 alineatul (3) din Tratatul privind Uniunea Europeană.
                     
                  Prezenta decizie expiră la 30 martie 2021.
         
         
            Adoptată la Bruxelles, 19 decembrie 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 257, 28.8.2014, p. 1.
         
            (2)  COM(2018) 880 final.